משקפי המציאות המוגברת של אפל נמצאים בשלב ניסוי הכלים הפנימי באפל - כך חשף מפתח אפליקציות iOS והמדליף האמין סטיב טרוטון-סמית', שהשיג מידע מתוך מערכת ההפעלה iOS 13 שנוגע למשקפיים.
טרוטון-סמית' הציג הנחיות שימוש לנסייני אפל, ביניהן הסברים ופיתרון בעיות ממשק. למשל, נכתב בהן שיש לוודא שההגדרה שקובעת שהמשקפיים הורכבו פעילה, בטרם תושק אפליקציית הבדיקות STARTester. זאת, כדי שהאפליקציה תדע להתאים את רוחב התצוגה ולהימנע מעיוותים שמופיעים כאשר המשקפיים מוחזקים ביד. ההבדל הזה עשוי להעיד על שימוש במשקפיים בתצורה שדומה לשל גוגל קארדבורד וגלקסי VR - כלומר, מסגרת משקפיים שנשענת על הסמארטפון כיחידת עיבוד ותצוגה. בנוסף, התייחס המידע של טרוטון-סמית' לרכיב שליטה חיצוני, דמוי ג'ויסטיק - כלי שמאפיין משקפי גיימינג כמו של אוקולוס ו-HTC.
אין זה סוד שאפל מתכננת מוצר AR, ודיווחים על כך מסתובבים ברשת יותר משנה. אך החשיפה הזו היא הראשונה שמעידה בבירור על כך שמדובר בפרויקט פעיל, שמכונה בחברה StarBoard (והמוצר עצמו מכונה Garta).
עם זאת, עדיין לא ברור איך ישתלב הפיתוח באסטרטגיית המוצר של אפל; היא מעולם לא יצאה מגדרה לקידום פלטפורמות המציאות המדומה והמוגברת שלה, למרות שלאייפון יש לא מעט משחקים שעושים שימוש ביכולות האלה באופן מובנה. דיווח משנה שעברה של CNET חשף שהחברה עובדת על משקפי VR ו-AR בעלי רזולוציה של עד 8K ושניתן להשתמש בהם באופן עצמאי.
אנליסט אפל, מינג-צ'י קואו, חזה בעבר שהמוצר הראשון בתחום יהיה כנראה סוג של תוסף לאייפון, והתיאור הנוכחי תומך בהערכתו. ואולם, מנכ"ל אפל טים קוק ציין בעבר שהחברה לא תשיק מוצר AR לפני שהיא תוכל לספק "חוויה מדהימה", דבר שהוא לא מאמין שניתן לבצע בטכנולוגיות הנוכחיות.